1. Il-ġimgħa li għaddiet għalaqnieha bil-fatt li f'dan it-tieni Gvern immexxi mill-Prim Ministru Lawrence Gonzi wasal fit-tieni sena tiegħu fil-Gvern. Ma hemmx dubju li l-pajjiż, għalkemm ma nogħġbuhx f'kollox, illum jippreferi li għandu din it-tmexxija minn oħra. Hemm kemm hemm min ma jaqbilx ma' kull ma nwettqu jew niddikjaraw li sejrin nagħmlu, xorta waħda ngħid li hemm l-għarfien li Lawrence Gonzi huwa l-persuna l-ġusta u tajba sabiex tmexxi 'l quddiem lill-poplu. 2. Verament kienu sentejn xejn faċli. Però dak li ħaddieħor jista' jaħrab minnu u flok isolvi l-problemi, jkaxkarhom 'il quddiem, dan il-Gvern qiegħed minflok jaffronta. M'hemmx dubju li l-kriżi finanzjarja li għaddejjin mill-effetti negattivi tagħha ħolqot diffikultajiet. Biss, flok bqajna lura u waħħalna f'dak u fl-ieħor, affrontajna u rnexxielna ngħelbu dak li ħaddieħor riedna naħarbu minnu. Biss, dik hija l-abbiltà tal-mexxej it-tajjeb, ta' dak li jħares l-ewwel lejn il-ġid tal-poplu tiegħu qabel il-karriera politika. 3. Għal min janalizza x-xenarju nazzjonali jaħseb li jirreġistra f'moħħu li dak li għandna quddiemna llum m'huwiex dak li kellhom Gvernijiet oħra qablu. Il-pożizzjoni soċjali u ekonomika preżenti hija kompletament differenti, bħal ma hija dik parlamentari. Dan ifisser li wieħed irid iħares b'viżjoni li m'għandhiex neċessarjament irbit mal-formazzjoni mentali passata. Jieħu mill-esperjenza li rajna u jimxi 'l quddiem. Dan ċert li persuna bħall-Prim Ministru, li ilu josserva dak li sar fil-Parlament sa mill-1988 meta ġie maħtur Speaker tal-Kamra, żgur li rreġistra tajjeb. 4. Żgur mhux forsi, altru tosserva u altru timplimenta, però l-fatti u mhux l-ispekulazzjoni jew il-perċezzjoni juru li kapaċi jħares fit-tul u jġib fis-seħħ il-programm ta' riformi li rridu nagħmlu. Il-problemi finanzjarji li kellna quddiemna f'dawn l-aħħar sentejn flok integħleb minnhom irnexxielu jwassalhom għall-vantaġġ tiegħu. Il-Ħamis li għadda kellu ċertifikat ċar mill-figuri li l-ekonomija qegħda tagħti. Waqt li pajjiżi oħra li qagħdu lura minn numru ta' deċiżjonijiet u ma jistgħux jiċċaqilqu, llum aħna qed nirreġistraw tkabbir ekonomiku. 5. L-istatistika qegħda tindika li waqt li għall-disa' xhur bqajna naraw tnaqqis fil-prodott gross domestiku, issa fl-aħħar tlett xhur rajna tkabbir fuq is-sena ta' qabel. Dan huwa sinjal pożittiv u mill-aqwa għax jindika bl-iktar mod ċar li minkejja kampanja denigratorja mill-Oppożizzjoni u minkejja d-diversi persuni li kitbu biex jgħidu kemm qed niżbaljaw, minflok kbirna. 6. Kien għalhekk barra minn loku li l-Kap ta' l-Oppożizzjoni, flok feraħ b'din l-aħbar veritiera, ipprova jċekkinha. Meta wieħed jikkonsidra li bqajna niġu stmati minn diversi aġenziji li jiċċertifikaw il-kredtu ta' pajjiż allura l-pajjiż għandu jifhem li huwa żbaljat minn jipprova jkisser dan il-vantaġġ ekonomiku. Ma nistax nifhem kif uħud jibqgħu jikkundannaw, isibu d-difetti, meta min qiegħed iħares minn barra jfaħħarna! Hija parti mix-xenarju stramb u żbaljat tal-politika tagħna li rridu naffrontaw. U dan huwa iktar u iktar kontro-produċenti f'żewġ direzzjonijiet. 7. L-ewwel, kontro-produċenti għall-ekonomija u l-impjiegi f'pajjiżna. Ix-xogħol jikber mhux bis-soluzzjonijiet l-antiki, dawk li timpjega n-nies mal-Gvern imma billi ġġib investituri barranin f'pajjiżna. Meta noqogħdu ngergru u nitmaqdru, kull ma nkunu qed jirnexxielna nagħmlu huwa li nnaqqsu l-potenzjal tagħna stess. It-tieni, għax qisu ħadd fl-Oppożizzjoni ma jrid jinduna li din il-linja ma serviethomx għal dawn l-aħħar snin. Ma wasslithomx fejn riedu jaslu, anzi assigurat iktar lilna fil-Gvern. 8. Il-Gvern immexxi minn dan il-Prim Ministru affronta u ser ikompli jaffronta problemi, ma hemmx dubju. Il-figuri fl-istatistika juru li dak li qed jiddeċiedi qiegħed jissarraflu f'riżultati tajba. Żgur mhux forsi, li kieku ħa l-pariri ta' ħaddieħor, għażel it-triq populista ta' l-Oppożizzjoni allura llum ma jistax jidher u jgħid li l-ħidma hija tajba. Il-pajjiż idum biex jifhem dan kollu. Napprezzawh, però llum jew għada ż-żejt jitla' f'wiċċ l-ilma u dak li qed isir b'tant kuraġġ, determinazzjoni u perseveranza jidher f'għajnejn l-elettorat tagħna. Dan l-artikolu kien deher fil-Mument fil-harga tat-12 ta Marzu 2010.
Kull deni ħudu b'ġid.